ส่วนที่ 1

ข้อมูลสรุป (Executive Summary)

บริษัท ไทยเศรษฐกิจประกันภัย จำกัด (มหาชน) เริ่มก่อตั้งขึ้นเมื่อวันที่ 31 มกราคม 2485
ด้วยทุนจดทะเบียนเริ่มแรกจำนวน 4,000,000 บาท โดยดำริของจอมพล ป. พิบูลสงคราม
นายกรัฐมนตรีในขณะนั้น เพื่อประกอบธุรกิจประกันชีวิตและประกันวินาศภัย
ในช่วงแรกผู้ถือหุ้นของบริษัทฯ ประกอบด้วยหน่วยงานทั้งภาครัฐและเอกชน ได้แก่
สำนักงานทรัพย์สินส่วนพระมหากษัตริย์ กลุ่มธนาคารไทยพาณิชย์ และบริษัท ข้าวไทย จำกัด เป็นต้น
ต่อมาในปี 2529 บริษัทฯ
ได้ขายหุ้นทั้งหมดในส่วนของธุรกิจประกันชีวิตออกไปคงเหลือแต่การประกอบธุรกิจรับประกันวินาศภัยเพียงอย่างเดียว
ปัจจุบัน บริษัทฯ มีทุนจดทะเบียนทั้งสิ้น 312 ล้านบาท แบ่งเป็นหุ้นสามัญจำนวน 31.2 ล้านหุ้น
มูลค่าที่ตราไว้หุ้นละ 10 บาท โดยมีหุ้นที่ออกและเรียกชำระแล้วจำนวน 23.4 ล้านหุ้น
และหุ้นที่ออกเพื่อรองรับใบสำคัญแสดงสิทธิในครั้งนี้จำนวน 7.8 ล้านหุ้น

บริษัทฯ ประกอบธุรกิจรับประกันวินาศภัยทุกประเภท ประกอบด้วย การประกันอัคคีภัย
การประกันภัยการขนส่งสินค้าทางทะเล การประกันภัยรถยนต์ และการประกันภัยเบ็ดเตล็ด
โดยให้บริการผ่านสาขาและศูนย์บริการจำนวนทั้งสิ้น 31 แห่ง ที่กระจายอยู่ทั่วประเทศ ณ วันที่ 31
ธันวาคม 2544 บริษัทฯ มีนายหน้าและตัวแทนที่ขึ้นทะเบียนกับบริษัทฯ เป็นจำนวนทั้งสิ้น 1,390 ราย
ธุรกิจที่ทำรายได้หลักให้กับบริษัทฯ คือ การประกันภัยรถยนต์
ซึ่งมีเบี้ยประกันภัยรับคิดเป็นสัดส่วนร้อยละ 75.48 ของเบี้ยประกันภัยรับรวมของบริษัทฯ ในปี 2544
ขณะที่เบี้ยประกันภัยรับจากการประกันอัคคีภัย การประกันภัยการขนส่งสินค้าทางทะเล
และการประกันภัยเบ็ดเตล็ดมี สัดส่วนคิดเป็นร้อยละ 9.30 ร้อยละ 7.36 และร้อยละ 7.86
ของเบี้ยประกันภัยรับรวมของบริษัทฯ ตามลำดับ

สำหรับการประกันภัยรถยนต์ของบริษัทฯ สามารถแบ่งได้เป็น 2 ประเภท คือ
การประกันภัยรถยนต์ภาคบังคับ และการประกันภัยรถยนต์ ภาคสมัครใจ โดยในปี 2543 บริษัทฯ
มีสัดส่วนเบี้ยประกันภัยรถยนต์ภาคบังคับคิดเป็นร้อยละ 72.80 ของเบี้ยประกันภัยรถยนต์รวม
ในขณะที่มีสัดส่วนเบี้ยประกันภัยรถยนต์ภาคสมัครใจคิดเป็นร้อยละ 27.20
ของเบี้ยประกันภัยรถยนต์รวม และสำหรับปี 2544 บริษัทฯ
มีสัดส่วนเบี้ยประกันภัยรถยนต์ภาคบังคับและภาคสมัครใจคิดเป็นร้อยละ 64.04 และร้อยละ 35.96
ของเบี้ยประกันภัยรถยนต์รวม ตามลำดับ ทั้งนี้ ในปี 2543 บริษัทฯ
มีส่วนแบ่งทางการตลาดในธุรกิจประกันภัยรถยนต์ภาคบังคับเป็นอันดับ3
โดยมีเบี้ยประกันภัยรับโดยตรงคิดเป็นร้อยละ 6.18
ของเบี้ยประกันภัยรถยนต์ภาคบังคับรับโดยตรงของอุตสาหกรรมรวมทั้งระบบ
เปรียบเทียบกับช่วงเวลา 9 เดือนแรกของปี 2544 บริษัทฯ มีส่วนแบ่งทางการตลาดเป็นอันดับ6
โดยมีเบี้ยประกันภัยรับโดยตรงคิดเป็นร้อยละ5.67
ของเบี้ยประกันภัยรถยนต์ภาคบังคับรับโดยตรงของอุตสาหกรรมรวมทั้งระบบ

ในปี 2544 บริษัทฯ มีรายได้รวมจำนวน 667.29 ล้านบาท เพิ่มขึ้นจากปี 2543 คิดเป็นร้อยละ
6.75 แบ่งเป็นรายได้จากการรับ ประกันภัยจำนวน 656.04 ล้านบาท รายได้จากการลงทุนจำนวน
0.32 ล้านบาท และรายได้อื่นจำนวน 10.93 ล้านบาท
ซึ่งสาเหตุสำคัญมาจากรายได้จากการรับประกันภัยที่เพิ่มขึ้นร้อยละ 6.81 นอกจากนี้ บริษัทฯ
มีค่าใช้จ่ายรวมจำนวน 634.40 ล้านบาท เพิ่มขึ้นจากจำนวน 589.01 ล้านบาท ในปี 2543
คิดเป็นอัตราการขยายตัวร้อยละ 7.70 ทำให้บริษัทฯ มีกำไรสุทธิจำนวน 26.03 ล้านบาท
เพิ่มขึ้นจาก 21.35 ล้านบาทในปี 2543 หรือคิดเป็นอัตราการเพิ่มขึ้นร้อยละ 21.96

บริษัทฯประสงค์จะเสนอขายใบสำคัญแสดงสิทธิที่จะซื้อหุ้นสามัญจำนวน 7,800,000 หน่วย
โดยจัดสรรให้แก่ผู้ถือหุ้นที่มีรายชื่อ ปรากฎอยู่ในสมุดทะเบียนผู้ถือหุ้น ณ วันที่ 5 ตุลาคม 2544
และจองซื้อหุ้นสามัญเพิ่มทุนในระหว่างวันที่ 22-28 พฤศจิกายน 2544 และวันที่ 28 ธันวาคม 2544
ในสัดส่วนหุ้นสามัญเพิ่มทุนใหม่ 1 หุ้นต่อใบสำคัญแสดงสิทธิ 1 หน่วย โดยไม่คิดมูลค่า ทั้งนี้
ใบสำคัญแสดงสิทธิ 1 หน่วย สามารถใช้สิทธิในการซื้อหุ้นสามัญของบริษัทฯ ได้ 1
หุ้นในราคาการใช้สิทธิ 10 บาท ใบสำคัญแสดงสิทธิดังกล่าวมีอายุ 3
ปีนับจากวันที่ออกใบสำคัญแสดงสิทธิ โดยบริษัทฯ
จะนำใบสำคัญแสดงสิทธิที่จะออกในครั้งนี้เข้าจดทะเบียนในตลาดหลักทรัพย์แห่งประเทศไทย ทั้งนี้
บริษัทฯ วางแผนการใช้เงินจากการใช้สิทธิแปลงสภาพใบสำคัญแสดงสิทธิจำนวน 78 ล้านบาท
(หากมีการใช้สิทธิเต็มจำนวน) เพื่อใช้ในการเพิ่มฐานเงินกองทุนของบริษัทฯ
ให้มีขนาดใหญ่ขึ้นเพื่อรองรับการแข่งขันและการขยายตัวของธุรกิจในอนาคต